Albie moet alles van vooraf leer ná ongelukAlbie Coetzer (19). (Foto: Verskaf) Albie Coetzer (19) gaan alles weer van vooraf moet leer doen nadat hy einde Oktober ŉ gru-ongeluk naby Jan Kempdorp in die Noord-Kaap oorleef het. Albie moet van vooraf leer praat, eet, loop en selfs sit. Hy kan ook nie die ongeluk onthou nie. Albie was op 29 November uit die Lenmed-hospitaal in Kimberley na die Life Pasteur-hospitaal in Bloemfontein oorgeplaas. Daar het sy rehabilitasie begin en volgens sy ma, Hanlie Coetzer, verwag die dokters dat hy vir sowat drie maande in die hospitaal sal moet bly vir rehabilitasie. Albie was op 29 Oktober saam met sy twee niggies, Lize en Janke Coetzer, hul vriendin Odine Swanepoel (19) en Martiné Degenaar (19), toe hul Volkswagen Polo reg van voor met ŉ Hyundai Tucson op die N18 tussen Jan Kempdorp en Hartswater gebots het. Die Coetzer-susters en Swanepoel het in die ongeluk omgekom. Degenaar was ook lank in die Lenmed-hospitaal vir haar beserings behandel. Odine Swanepoel (links) en Lize en Janke Coetzer (regs). Al drie meisies is in die ongeluk buite Jan Kempdorp oorlede. (Foto’s: Facebook) Albie het onder meer breinbeserings en ŉ fraktuur aan sy heup tydens die ongeluk opgedoen en was ŉ maand lank in die intensiewesorgeenheid. “Dit gaan elke dag beter met hom en ons is dankbaar dat hy al so ver gevorder het en uit kritieke sorg is. Ons besef wel die pad vorentoe gaan lank en moeilik wees,” vertel Hanlie aan Maroela Media. Albie het onlangs sy eerste woorde gesê en kan al met die nodige hulp regop sit. Hy eet ook al sagte kos, maar het nog ŉ buis in sy maag. “Hy kan nog nie self sy voeding- en vloeistofbehoeftes inneem nie omdat hy kan verstik en kort nog hulp daarmee.” Albie se rehabilitasie gaan moontlik jare lank duur en al sy drome om volgende jaar te studeer is vir eers opsy geskuif. “Hy was nou net op die kortlys as kandidaat om mediese kliniese tegnologie aan die Tshwane Universiteit vir Tegnologie (TUT) te studeer. Dit sou sy eerste keuse wees. Indien hy nie daarvoor ingekom het nie, sou hy sy studies in landbou aan die Universiteit Stellenbosch (US) begin het, waarvoor hy reeds gekeur is.” Finansiële en emosionele stres Die gesin se medies gaan Albie se koste in die rehabilitasiesentrum vir slegs 28 dae dek. Daarna moet die gesin self begin planne maak om die geld te bekom. “En dit kos R9 000 per dag om Albie in die rehabilitasiesentrum te hou. Dit sluit nie eers die bloedtoetse in wat hy gereeld moet ondergaan nie. “Hy het die potensiaal om goed te herstel en ons wil hom so lank as moontlik in die rehabilitasiesentrum hou. Daarom sal ons vir hom veg sodat die medies vir meer dae sal betaal.” Intussen het lede van die gemeenskap en vriende van die gesin verskeie fondsinsamelingsinisiatiewe van stapel gestuur om die gesin finansieel uit te help. Die gesin probeer vir Albie se onthalwe sterk bly, maar volgens Hanlie is dit uitdagend. Die gesin se lewe is ook tot stilstand geruk. “Met tye voel ŉ mens jy kan nie meer nie en ander kere voel jy weer so dankbaar. Ons lewe het onherroeplik verander. Ons kan nie huis toe gaan en soos normaal aangaan nie. Ons moet naby aan Albie wees en hom ondersteun. Intussen het ons nog ander kinders ook wat liefde en aandag kort.” Die gesin woon in dié tyd by vriende in Bloemfontein.